
JULIE DANVERS

I nuet, i natten

Oversatt av Jeanita Edholm

Miniserie: Jordmødrene i Portland


Hverdagen på fødeavdelingen er alt annet enn langsom – her rommes livsomveltende dramatikk, bankende små hjerter og ikke minst lidenskapelig romantikk. Velkommen til en ny miniserie. Dette er del to i Jordmødrene i Portland.  

Julie Danvers vokste opp på et lite sted på landsbygda, omgitt av jordbruksområder. Men selv om byen hennes var liten, ga den masse rom for fantasien, i tillegg til at den hadde et fantastisk bibliotek. Bøker ga Julie muligheten til å oppleve mange eventyr, og kjærlighetsforholdet til litteratur tok aldri slutt. Hun elsker å skrive om helter og heltinner som er eventyrlystne, lidenskapelig opptatt av noe, og som leter etter det beste i seg selv og andre.


Til Karlynn som fikk femlingene trygt ut. 

Bria Thomas hadde lagt merke til en person som skilte seg ut i mengden.

Hun og bestevenninnen Hazel Rees, ruslet langs bredden av Willamette River, med hver sin kaffekopp. Portlands ukentlige lørdagsmarked var travelt som alltid.

«Der», sa Bria og pekte med kaffekoppen. «Kvinnen i den brune kåpen. Hun er garantert spion.»

«Er du sikker?» sa Hazel. «Jeg synes hun ser ganske ordinær ut.»

«Det er nettopp det en spion vil at du skal tenke. Hun ser kanskje ut som en helt ordinær person, men vesken hennes er sikkert full av statshemmeligheter.»

Det var ingenting Bria likte bedre enn å drikke kaffe med Hazel og gå på lørdagsmarkedet. Akkurat som Bria var Hazel jordmor, selv om venninnen også var sykepleier, og sammen hadde de åpnet Multnomah Falls Womenʼs Health Center.

Spionen gikk videre til en annen bod, og så på ulike typer smykker laget av lokale kunstnere.

«Hm, kanskje du har rett», sa Hazel og nikket. «Å! Hemmelig milliardær til venstre.» Hun nikket mot en mann med stor hatt og cowboystøvler.

«Hemmelig milliardær? Hvordan kan du vite det?»

Hazel lo. «Bria Thomas; du av alle mennesker burde kunne gjenkjenne en milliardær når du ser en.»

«Jeg har vel mistet teken.» Bria var i ferd med å stryke håret bak øret, men innså at det ikke var mulig med den nye, kledelige pixie-klippen som rammet inn de grønne øynene hennes. Vanen hang igjen fra da hun hadde langt hår. Hun hadde alltid vært liten og spedbygd, og det lange håret hadde fått henne til å se enda mindre ut.

En gang i tiden ville Bria vært den med best forutsetning av dem til å legge merke til rike mennesker i en folkemengde. Familien hennes var en av de eldste og rikeste i Portland. Men det å ta imot familiens penger, ville også ha betydd å underlegge seg deres kontroll. Hun hadde takket nei til familiens fond for mange år siden, etter å ha innsett at hun heller ville ha et selvstendig liv enn å leve i et forgylt bur.

Livet hennes var helt annerledes enn før, men det var i hvert fall hennes, og hun var stolt over det hun hadde fått til. Hun elsket jobben som jordmor, hun hadde gode venner, som Hazel, og når det gjaldt kjærlighet, hadde hun innsett at man ikke kunne få alt her i livet.

Dating hadde alltid vært vanskelig for henne, og det var lenge siden hun hadde hatt et seriøst forhold. I hennes øyne førte dating bare til misforståelser, sårede følelser og knuste hjerter, så hun ville heller fokusere på karrieren sin og slippe alle komplikasjonene som fulgte med romantikk.

Men hun ønsket seg også en familie en dag. Hun visste selvsagt at det var mulig å få barn på egen hånd, men hun hadde alltid drømt om en familie bygd på kjærlighet mellom henne og et annet menneske. Problemet var bare at forsøkene hennes på å finne den rette, hadde vært alt fra dårlige til katastrofale.

Frustrert og lite motivert, hadde hun bestemt seg for å ta en pause fra dating. Men det hadde ikke stoppet Hazel fra å prøve å spleise henne med ulike menn når muligheten bød seg. For øyeblikket virket det som venninnen hadde en spesifikk person i kikkerten.

«Jeg sier det igjen, Bria, han er garantert en hemmelig milliardær. Han tror nok han lurer alle ved å gå rundt i slitte, møkkete jeans, som faktisk er ganske flatterende, men kvaliteten på støvlene avslører ham. Og jeg ser ingen giftering.» Hun hevet et øyenbryn og så på Bria.

Bria ristet på hodet. «Bra forsøk. Med min sedvanlige flaks vil nok Mr. hemmelig milliardær vise seg å være Mr. hemmelig seriemorder.» Hun visste at Hazel ikke mente noe vondt med all ertingen sin, men venninnen så på kjærlighetsforhold gjennom sine egne rosafargede briller. Hun hadde funnet lykken med doktor Caleb Norris, som inntil nylig hadde vært sjef for fødeavdelingen på St. Raymondʼs, sykehuset som lå rett over veien for jordmorklinikken.

Selv hadde Bria begynt å tvile på om hun noensinne kom til å finne kjærligheten. Alle forsøkene hennes hadde vært mislykkede, og et av dem førte til og med til et knust hjerte. Hun hadde ingen planer om å oppleve det igjen.

«Har de funnet en erstatning for Caleb nå?» Bria prøvde bare å skifte tema, og ble overrasket over å se Hazels bekymrede ansiktsuttrykk.

«Er det noe galt?»

«Det er noe jeg må fortelle deg, og det er ingen enkel måte å si det på.»

«Hva er det? Klinikken har ikke tapt enda mer penger, vel?» Selv om Multnomah Falls Womenʼs Health Center var populært blant pasientene, hadde mange av dem for dårlig råd til å betale full pris. Klinikken var avhengig av donasjoner og annen form for økonomisk hjelp, og nylig hadde en stor donator bestemt seg for å støtte andre formål.

«Nei, det handler ikke om det. Og du skal ikke bekymre deg, vi finner en løsning. Men jeg må fortelle deg om Calebs erstatter på sykehuset.»

«Hvorfor det?»

«Fordi de har funnet en som kan ta over for ham. Ikke permanent, men for noen uker, så de får tid til å kjøre en grundig intervju- og ansettelsesprosess. Jeg har gruet meg til å fortelle det helt siden jeg hørte det i morges. Det er Eliot. Eliot Wright.»

Bria mistet nesten kaffekoppen i befippelsen. «Kommer Eliot tilbake?»

«Det er han du datet, ikke sant?»

De hadde faktisk vært forlovet. For seks år siden hadde hun vært forlovet i under en uke, helt til faren hennes ødela alt.

Hazel så fortvilet ut. «Jeg innså det ikke før i dag tidlig, ellers ville jeg ha fortalt deg det. Caleb ga meg aldri navnet; han sa bare at det var en fødselslege fra Boston, en god venn av ham fra da han var turnuslege der. Og i dag tidlig nevnte jeg at du hadde datet en medisinstudent som flyttet til Boston for å gjøre ferdig turnusperioden sin, og det var da Caleb fortalte det. Jeg var rasende på ham for at han ikke hadde nevnt det før, men han sa …» Hazel sluttet å snakke, som om hun hadde sagt for mye.

«Hva sa han?»

«Han sa at Eliot aldri hadde nevnt deg.»

Bria prøvde å ikke føle seg såret. Hun fortalte seg selv at hun ikke hadde rett til det, det var tross alt hun som hadde gjort det slutt.

Men hadde han virkelig ikke nevnt henne i det hele tatt?

Da det ble slutt, hadde hun falt ned i en dyp brønn fylt av kjærlighetssorg, og hun hadde brukt mesteparten av de siste seks årene på å klatre opp fra den. Det hadde ikke vært enkelt, men hun hadde klart det ved å fokusere på fremtiden, og ikke tillate seg å dvele ved de vonde minnene.

Hun hadde måttet akseptere at Eliot var borte, og gi slipp på drømmene om livet de hadde planlagt. Hvis han var tilbake i Portland nå, var hun ikke villig til å la det ødelegge stabiliteten hun endelig hadde funnet her.

«Jeg beklager», fortsatte Hazel. «Jeg burde ha stilt Caleb flere spørsmål om vennen hans fra Boston. Jeg burde ha innsett at det kunne være Eliot.»

«Det er ikke din feil. Eliot og jeg var sammen før du og jeg møttes på jordmorstudiet, og det er mange fødselsleger i Boston. Det var ingen grunn til at du skulle tro at det var han.»

Hun burde egentlig ikke være overrasket over at Eliot ikke hadde fortalt Caleb om henne. Eliot pleide sjelden å snakke om personlige ting med noen. Han var i bunn og grunn en empatisk mann med et stort behov for nærhet, men han hadde også bygd opp en strengt bevoktet mur rundt seg selv. Den muren hadde vært årsaken til mange av problemene deres. Hun hadde ønsket å komme forbi den, men veldig ofte hadde han stengt henne ute.

Eliot hadde vært i gang med det siste året av medisinstudiet da de ble kjent med hverandre. De hadde ikke møttes på campus, men hjemme hos henne. Eliots mor hadde vært rengjøringshjelp for mange av de velstående familiene i Portland i mange år, og hadde jobbet for Brias far i årevis. Bria hadde ofte hørt henne snakke om sønnen som skulle bli lege, men aldri møtt ham før han kom for å kjøre moren hjem en dag.

Etter hvert begynte de å date, og ting hadde raskt blitt seriøst mellom dem. De var kanskje unge, men de visste hva de ønsket. Og da Eliot spurte om hun ville bli med ham til Boston som kona hans, hadde svaret hennes vært et ektefølt ja.

Men så hadde faren hennes blandet seg inn, akkurat som hun burde skjønt at han kom til å gjøre. Det eneste Calvin Thomas likte bedre enn penger, var kontroll.

I tillegg til å være overhode for Portlands rikeste familie, var han også  pensjonert kirurg. Rikdommen og privilegiene hans hadde gitt ham store tanker om den respekten familien fortjente. Begge søstrene hennes hadde levd opp til farens forventninger og giftet seg med menn fra velstående familier.

Calvin var overbevist om at Eliot kun var interessert i Bria på grunn av familiens rikdom. Bria trodde ikke på det i det hele tatt, og da faren hennes innså at truslene om å fjerne henne fra fondet, ikke kom til å fungere, endret han taktikk og truet Eliot istedenfor. Han advarte henne om at dersom hun ikke brøt forlovelsen, kom han til å gjøre alt som stod i hans makt for å ødelegge Eliots karriere.

Bria visste at faren hadde mulighet til å gjøre alvor av truslene, og hun kunne ikke tenke seg noe verre enn å stå i veien for Eliots karriere. Hun visste godt hvor hardt han hadde jobbet, og hvor mye moren hans hadde ofret.

Hun kunne ikke fortelle ham hva faren hadde sagt heller, for Eliot var ikke en mann som lot seg true. Så selv om det knuste hjertet hennes fullstendig, overbeviste hun seg selv om at det beste var å gjøre det slutt.

Hun hadde skrevet en beskjed til ham, en grusom beskjed om at hun hadde endret mening. At de kom fra forskjellige verdener, og umulig kunne bli lykkelige sammen. Hun hadde prøvd å virke overbevisende, så han ikke skulle skjønne at hun løy, men hun hadde ikke vært overbevisende nok. Så han møtte opp hjemme hos henne og forlangte å få høre med hennes egne ord at hun mente det hun hadde skrevet.

Det førte til at krangelen ble mye verre enn den hadde trengt å være. Han sa at han ikke kunne tro at hun var så grunn og materialistisk. At hun var en naiv, bortskjemt prinsesse, skjermet fra det virkelige livet. Han trykket på de ømme punktene hennes, og selv om reaksjonen hans var forståelig, ble hun dypt såret av anklagene og gikk til motangrep. Hun svarte at hun ikke hadde visst at det var slik han så henne, og at hun var sjokkert over hvor kald og ufølsom han kunne være.

Det eneste positive som kom ut av det forferdelige bruddet, var at hun skjønte hvor stor kontroll faren og pengene hans hadde over livet hennes.

Hun fattet en alvorlig beslutning: Calvin Thomas skulle aldri mer få bestemme over henne eller noen hun var glad i. Så hun ga avkall på pengene fra fondet, selv om faren insisterte på at hun aldri ville klare seg på egen hånd.

Hun var ikke den samme kvinnen som hun hadde vært sist Eliot så henne. Hun var mer selvstendig, mindre naiv og hadde større forståelse for verden rundt seg. Det var ingen grunn til at Eliots tilbakekomst skulle påvirke livet hennes.

«Det kommer til å gå helt fint», sa hun til Hazel. «Det har vært slutt mellom oss lenge, og jeg har aldri ønsket ham noe annet enn et lykkelig liv.»

Hazel så skeptisk på henne.

«Jeg mener det, Hazel. Det kommer til å gå helt fint. Uansett har jeg det så travelt på klinikken, at jeg neppe rekker å dvele ved fortiden.»

Som for å understreke poenget, begynte alarmtelefonen hennes å vibrere. «Ser du? Jeg har så vidt tid til å være sammen med deg.»

Hazel så fortsatt ikke overbevist ut. «Hvis du trenger litt tid til å fordøye dette, kan jeg ta den for deg.»

«Absolutt ikke», sa Bria. «Plikten kaller, og uansett er det din tur til å ha en fridag.»

«Multnomah Falls Midwives», sa hun og så strengt på Hazel. «Hva kan jeg hjelpe deg med?»

*

Schroeder-familiens femte baby var i ferd med å melde sin ankomst én måned for tidlig. Bria kjørte så fort hun kunne uten å bryte fartsgrensen. Før hun dro, hadde hun bedt Hazel om å skaffe en ambulanse. Hun forventet  ingen problemer, men med en prematur baby var det best å ikke ta noen sjanser.

Mrs. Schroeder var enig i det. «Det er for tidlig», sa hun og grep om Brias hånd.

«Ikke vær redd», svarte Bria. «Jeg har tatt imot babyer tidligere enn dette. Det kommer til å gå helt fint, men akkurat nå er du nødt til å konsentrere deg om å puste slik vi har øvd på.»

Mens Bria søkte etter babyens hode, falt noe ned i hånden hennes. Blodet frøs til is. Navlestrengprolaps. Hun tvang seg til å puste rolig og prøvde å fokusere. Det var godt at Hazel allerede hadde ringt etter en ambulanse.

«Hva er det?» spurte Mrs. Schroeder da hun la merke til Brias bekymrede ansiktsuttrykk. «Hva er det som er galt?»

«Navlestrengen har falt gjennom den åpne livmorhalsen og har havnet foran babyens hode.»

«Er det farlig?» spurte Mr. Schroeder som akkurat kom tilbake med håndklærne Bria hadde bedt om.

«Det er noe vi er nødt til å ta hånd om med én gang. Hører dere sirenene utenfor? Siden Mrs. Schroeders fødsel startet for tidlig, fikk jeg kollegaen min til å ordne med en ambulanse. Og det er veldig bra, for vi må  få deg til sykehuset med en gang. Det er fint om du åpner for dem, Mr. Schroeder, så kan jeg hjelpe kona di så lenge.»

«Det er veldig viktig at du ikke presser», sa Bria til Mrs. Schroeder. «Vi er nødt til å unngå at babyens hode trykker på navlestrengen. Jeg skal holde babyen unna den til vi kommer til sykehuset. Der kan de gjøre et keisersnitt.»

Mrs. Schroeder så bedende på henne. «Men du blir hos meg frem til det, ikke sant?»

Bria smilte. «Jeg skal være hos deg hele veien.»

Akkurat nå var den eneste muligheten at Bria klarte å holde babyen unna navlestrengen til de kom frem til St. Raymondʼs.

Hun forklarte dette til Mrs. Schroeder, som skar en grimase. «Jeg håper du har sterke armer.»

«Det har jeg, men vi må være sterke begge to. Jobben din er å være avslappet, puste rolig og ikke presse. I mellomtiden holder jeg babyen på plass … så lenge som det trengs.»

Hun kunne kjenne babyens puls gjennom navlestrengen. Den stødige rytmen forsikret henne om at babyen ikke var stresset. Hvis hun kunne klare å holde babyen på plass helt til keisersnittet var gjennomført, kom alt til å gå bra. Mest sannsynlig.

Lyder fra trappen fortalte henne at hjelpen hadde ankommet. «Navlestrengprolaps», sa Bria da de kom inn i rommet. «Jeg holder hodet unna navlestrengen.»

«Flott. Fortsett med det», sa den ene paramedisineren før hun henvendte seg til Mrs. Schroeder. «Vi er nødt til å få deg ned trappen og ut av døren. Så kollegaen min og jeg kommer til å løfte deg opp på denne båren mens jordmoren din sørger for at babyen har nok oksygen.»

«Hva betyr det?» spurte Mrs. Schroeder.

«Det betyr at dere tre, mamma, baby og jordmor, skal få dere en luftetur.»

Bria klatret opp på båren og stilte seg mellom knærne til den fødende kvinnen. Paramedisinerne hjalp henne til rette, mens hun hele tiden sørget for å holde babyens hode på plass.

«Ikke vær redd, Mrs. Schroeder», sa hun da paramedisinerne løftet dem opp og begynte å gå forsiktig ned trappen. «Det fine med å gå nedover, er at det plasserer deg i nøyaktig den stillingen vi ønsker. Vi er nødt til å holde hodet ditt lavere enn føttene, for å fjerne trykket på navlestrengen.»

Armen hennes verket nå, men hun våget ikke å flytte på den. Innen de kom ned i etasjen under, rant svetten på både henne og Mrs. Schroeder. Armen var i ferd med å bli nummen, men Bria merket det nesten ikke. Hun var drevet av adrenalinet som flommet gjennom henne, og vissheten om at de snart ville være fremme på St. Raymondʼs. Hun kunne holde babyens hode i fem minutter til. Hun kunne holde det lille hodet for alltid om det var det som trengtes.

Heldigvis var ikke ʼfor alltidʼ nødvendig. De ankom sykehuset på rekordtid, og båren ble fraktet videre til fødeavdelingen. Nærmest uten å ense omgivelsene, begynte Bria å ramse opp den medisinske historikken for vakthavende lege. Så bråstoppet hun.

For den vakthavende legen var ingen andre enn Eliot.

Hun hadde vært så fokusert på pasienten sin at hun ikke engang hadde tenkt på at hun kanskje kom til å møte Eliot for første gang på seks år. Men nå stod han rett foran henne. 182 centimeter høy, mørk og kjekk. Det nesten svarte håret hang ned i pannen hans, og et par hårstrå hadde forville seg over  velkjente brune øyne. Kroppen hans hadde alltid vært grasiøs, men måten den hvite frakken satt over skuldrene hans på, fortalte at han hadde fått mer muskler siden sist.

Det forræderske hjertet hennes slo salto.

«Ja?» bjeffet han. «Hvor lenge har hun hatt rier? Hva er pulsen til fosteret?»

Bria prøvde å svare, men ordene slapp ikke ut. Hun visste hva hun ville si, og leppene begynte å forme ordene, men det kom ikke en lyd.

«La oss bare komme i gang», sa Eliot. Han hørtes utålmodig ut.

Sykepleierne gikk i gang med de siste forberedelsene til den kirurgiske prosedyren, og snart var alt klart til selve inngrepet.

Den høyre armen hennes var så sliten, men hun nektet å feile som jordmor foran Eliot Wright. Uansett hva han mente om henne, var hun fast bestemt på å vise ham at hun var kompetent og profesjonell, så hun bet tennene sammen og holdt armen helt rolig.

Hun var så fokusert på den viktige oppgaven at hun ikke la merke til at Eliot hadde stilt seg ved siden av henne.

«Babyens hjerterytme er lovende», sa han.

«Så det er ingen tegn til stress?» Hun var glad for at hun hadde fått tilbake taleevnen. Så lenge de fokuserte på pasienten, kom hun til å klare seg.

«Ikke ennå. Bra jobbet. Du trenger bare å holde hodet i noen minutter til.»

Bria gjorde en siste innsats mens Eliot satte i gang med det akutte keisersnittet. Da han endelig løftet den friske jentebabyen ut fra Mrs. Schroeders livmor, kjente Bria tårene presse på. Hun dro armen forsiktig til seg, og gned albuen sin for å øke blodsirkulasjonen. Et lite øyeblikk var hun oppslukt av glede og lettelse mens de andre sykepleierne klappet henne på ryggen og Eliots velkjente smil flyttet seg fra babyen til henne.

Men så møttes blikkene deres, og hjertet hennes sank idet smilet hans forsvant fra ansiktet.

«Bra jobbet, alle sammen», sa han kort.

«Eliot …» begynte hun, uten noen som helst anelse om hva hun skulle si.

«Unnskyld meg», avbrøt han. «Jeg har andre pasienter som venter.» Og uten å si noe mer, forlot han rommet og etterlot Bria med en nummen følelse som ikke hadde noe med armen hennes å gjøre.

Eliot hadde tilbrakt nesten seks år med å prøve å ikke tenke på Bria Thomas. Det hadde ikke vært enkelt å komme seg etter at hjertet hans ble knust i tusen biter, men han mente selv at han hadde gjort en beundringsverdig jobb etter at Bria brøt forlovelsen deres.

De hadde delt et fantastisk år før han innså hvor feil han hadde tatt. Ikke bare sa hun nei til å gifte seg med ham, hun endret mening bare noen dager etter å ha sagt ja; og hun bekreftet også hans verste frykt: at etter å ha vokst opp i et så privilegert hjem, ville ikke et liv med ham tilfredsstille henne.

I løpet av de siste seks årene hadde han blitt ferdig med turnusperioden i Boston, åpnet en privat praksis, gjort en del vellykkede investeringer, og brukt masse tid på ikke å tenke på Bria.

Det hadde gått trettiseks timer siden han møtte henne, og han følte seg fortsatt helt satt ut. Han ante ikke at hun hadde utdannet seg til  jordmor, og i hvert fall ikke at hun jobbet på klinikken rett over veien for St. Raymondʼs. Han hadde visst at det var en sjanse for at hun fortsatt bodde i Portland, men siden han hadde planer om å tilbringe det meste av tiden sin på sykehuset, hadde han antatt at sannsynligheten for å møte henne var liten.

Han kunne ikke ha tatt mer feil.

Ikke bare var det umulig for ham å unngå Bria, han måtte mest sannsynlig jobbe med henne også. Og han ante ikke hvordan han skulle takle det.

Han satt på kontoret sitt og spiste lunsj, mens han glodde på dataskjermen. I kalenderen hans stod det:

Omvisning på Multnomah Falls Womenʼs Health Center mandag klokken tolv.

Doktor Victor Anderson, sykehusets administrative leder, hadde oppfordret ham til å bli kjent med klinikken, så han visste hvordan det så ut der og hvem han kom til å jobbe med dersom han ble tilkalt dit i krisetilfeller. Det var helt logisk, men Eliot kunne ikke unngå å føle at universet var imot ham. Han grudde seg som en hund til omvisningen.

Kom igjen nå, hun er bare en ekskjæreste, tenkte han. Det er garantert ikke det mest stressende du kommer til å støte på denne uken.

Han skulle ønske at han trodde på det. Han var flau over den bryske måten han hadde behandlet Bria på i forbindelse med keisersnittet. Uansett hva som hadde skjedd mellom dem i fortiden, var de begge autorisert medisinsk personell. Han burde ha oppført seg deretter.

Den korte tonen hadde vært et klønete forsøk på å komme seg etter sjokket over å ha møtt henne igjen. De fleste ville ha blitt usikre av en slik oppførsel.

Men Bria hadde forblitt taus til han fikk roet seg og snakket til henne på en mer profesjonell måte. Han hadde  blitt imponert, og litt flau på egne vegne, over måten hun taklet det på.

Han fikk seg nesten ikke til å tro at hun var så forandret, samtidig som hun var så kjent. Det mørkebrune håret var klippet i en kort frisyre, som fremhevet de grønne øynene hennes, og han kunne ikke unngå å legge merke til hvor godt det kledde henne.

Bortsett fra forandringene på overflaten, hadde hun den samme varme utstrålingen som hun alltid hadde hatt.

I årevis hadde Eliot forsøkt å fortrenge det som skjedde den dagen hun gjorde det slutt, men nå kom alle minnene opp til overflaten igjen.

Til å begynne med hadde han ikke trodd at hun virkelig mente det hun sa. Han var sikker på at det var faren som hadde påvirket henne. Han kjente Calvin Thomas litt, moren hadde introdusert dem for hverandre, og Calvin hadde gitt ham råd om hvordan han skulle forberede seg til medisinstudiet. Selv da hadde Brias far slått ham som en pompøs mann med et grandiost selvbilde. Og mange år senere, da han begynte å date Bria, hadde han innsett at Calvin fortsatt hadde utdaterte meninger om klasseforskjeller.

Men Bria hadde ofte kritisert faren for holdningene hans og for å være så opptatt av penger; derfor hadde det kommet som et sjokk da hun plutselig sa det samme som ham. Hun hadde insistert på at faren ikke hadde presset eller truet henne. At hun hadde tenkt grundig over det, og at det rett og slett var for mange grunner til at forholdet ikke kom til å fungere. At han ikke hadde råd til å gi henne den livsstilen hun var vant til.

Til slutt hadde han prøvd å si at selv om de ikke ville ha den samme livsstilen, så ville de i hvert fall ha hverandre.

Ja, hadde hun svart, men det ville også vært det eneste.

Det var disse ordene som overbeviste ham om at hun mente det da hun sa at hun ikke elsket ham. Han hadde først trodd, eller kanskje håpet, at det var faren hennes som stod bak avgjørelsen, men i så fall hadde hun ikke vært villig til å såre ham så dypt.

Så han hadde dratt. Gått videre. Prøvd å akseptere at han sikkert ville ha det bedre uten en som var så materialistisk. Og han kom aldri til å begå den samme tabben igjen. Han kom aldri til å stole på henne. Selv om de ble  nødt til å jobbe sammen de neste ukene.

Men han kunne ikke tillate seg å dvele ved gamle minner. Han skulle bare være på St. Raymondʼs i seks uker; blant annet for å skaffe seg erfaring så han kunne ta en avgjørelse om fremtiden sin. Han kom ikke til å klare det dersom han ble distrahert av Bria.

Da Caleb ringte og spurte om han var interessert i å ta jobben som sjef for fødeavdelingen i en drøy måned, hadde han sagt ja med én gang. Det var noen år siden han hadde jobbet på sykehus, og han savnet det. Yrkeslivet hans hadde ikke blitt slik som han hadde tenkt. Han hadde raskt innsett at selv om medisin var veien til en givende karriere, var det ingen garanti for velstand.

Derfor hadde han begynt med investeringer, og brukt de medisinske kunnskapene sine til å underbygge valgene han tok.

Investeringene hadde gitt større avkastning enn han hadde håpet på, og for tiden var det nesten en fulltidsjobb å håndtere dem. Han jobbet fortsatt noen timer i uken i privatpraksisen sin, men forretningspartnerne i investeringsbransjen hadde rådet ham til å si fra seg legelisensen. Skatteadvokaten hans hadde vært enig, og sagt at han ville tjene mye bedre på kun å konsentrere seg om investeringsvirksomheten. Men Eliot kunne ikke tenke seg å forlate fødselsmedisinen for alltid, for han elsket å være lege.

Seniorpartnerne i firmaet hadde ikke vært fornøyde da han ga beskjed om at han kom til å ta seg fri i seks uker for å jobbe på sykehus. De sa kun  ja fordi de håpet han ville forlate legeyrket for godt når han kom tilbake til Boston.

Uansett ble det stadig vanskeligere å sjonglere de to jobbene. Eliot var kommet til et veikryss, og han visste ikke hva han skulle gjøre.

Han hadde planlagt å bruke de seks ukene på St. Raymondʼs til å finne ut av fremtiden. Men isteden hadde han stått ansikt til ansikt med fortiden.

Selv om det hadde vært ukomfortabelt, hadde lørdagens krise vist at han og Bria kunne legge følelsene til side og konsentrere seg om pasientene. Når de hadde gjort det én gang, kunne de fortsette å gjøre det helt til han forlot Portland. Han hadde ingen planer om å bli værende, og gledet seg allerede til å dra så snart han var ferdig.

Jo fortere han fikk møte Bria igjen, jo fortere kunne han vise at han ikke ble påvirket av å se henne. Men en liten del av ham mistenkte at han kanskje trengte å bevise det for seg selv også.

*

Bria satt i et møte med Hazel da de ble avbrutt.

«Det er en Dr. Wright i resepsjonen», sa Joan. «Han skal visst ha en omvisning.»

Bria stønnet innvendig. «Visste du noe om dette?» spurte hun Hazel.

«Ikke i det hele tatt. Jeg ville i så fall ha advart deg.»

«Doktor Anderson ringte og spurte om den nye midlertidige sjefen for fødeavdelingen kunne få en omvisning på klinikken, så jeg satte opp en tid i dag. Jeg beklager hvis det er et dårlig tidspunkt», sa resepsjonisten deres.

«Ikke i det hele tatt, Joan.» Bria var irritert på seg selv. Hun burde ha forutsett dette. Alle de andre på fødeavdelingen hadde hatt en omvisning på klinikken, akkurat som hun var blitt vist rundt på sykehuset.

«Si at jeg kommer om et lite øyeblikk», sa Hazel. Da Joan hadde lukket døren bak seg, snudde hun seg mot Bria. «Jeg kan gi ham omvisningen om du vil.»

Bria stivnet til. Hun måtte se Eliot igjen på et eller annet tidspunkt, og hun hadde ikke lyst til å vente på neste krise. Det var bedre å etablere arbeidsforholdet deres på hennes hjemmebane, uten en krise hengende over dem.

«Det er ikke nødvendig, du har fortsatt masse jobb igjen.»

«Jeg er her om du trenger meg», sa Hazel. «Og vi skal møtes i kveld for å diskutere det. Selv om en av oss må jobbe sent og det blir et virtuelt møte.»

Bria tvang frem et smil og gikk mot resepsjonen.

Da hun nærmet seg, så hun at Eliot holdt en velkjent blå eske. På tross av de frynsete nervene, kjente hun at smilet ble mer ekte.

«Smultringer fra Donut Stop Believing?» Hun åpnet esken, og den velkjente duften av vaniljeglasur spredte seg i rommet. «Og til og med … herregud, er det en med pasjonsfrukt?»

Hun prøvde å ikke lese for mye inn i at han hadde husket favoritten hennes. Det var nok mer en tilfeldighet, for legene fra St. Raymondʼs tok ofte med bakervarer og lunsj til klinikken. Det var en del av relasjonsbyggingen.

«De er til de ansatte», sa han kjølig. «Jeg tenkte de ville sette pris på noe litt spesielt.»

«De jobber i hvert fall hardt nok til å fortjene det», svarte hun, og satte esken bak skranken. Da hun tok esken fra ham, strøk fingrene deres borti hverandre, og hjertet hennes gjorde et uventet hopp.

Da hun grep et ordrebrett og skulle til å vise vei nedover korridoren, kjente hun igjen en svak duft av kanel. Hun hadde trodd at den kom fra smultringene, men innså nå at den kom fra ham. Han pleide å like kanel i kaffen, og gjorde tydeligvis det fortsatt. Duften kilte henne i nesen.

Jepp, vi trenger definitivt å få dette overstått.

«Jeg har vært nysgjerrig på dette stedet», sa han. «Alle på St. Raymondʼs snakker så varmt om dere. Jeg har skjønt at det var en trøblete start, men nå virker det som om sykehuset mener dere er uvurderlige.»

Hun satte pris på kommentaren hans, men stemmen var fortsatt kjølig. Det var forskjell på å være profesjonell og virke blottet for følelser. Forventet han virkelig at hun skulle tro han ikke hadde noen som helst følelsesmessig reaksjon på den surrealistiske situasjonen de befant seg i?

Han var nødt til å føle noe.

Men uansett virket han fast bestemt på ikke å vise det. Det var slik hun husket ham. Eliot Wrights hovedregel: skjul følelsene dine koste hva det koste vil.

«Vi deler på noen pasienter», svarte hun. «Ved ukompliserte svangerskap kan kvinnene føde her, eller hjemme, om de foretrekker det, men ved mer kompliserte tilfeller, er det bedre at fødselen skjer på sykehuset. Mrs. Patterson er et godt eksempel på det.» Hun nikket mot en høygravid kvinne som akkurat kom ut fra et av undersøkelsesrommene. «Sandra Patterson, du må hilse på doktor Eliot Wright, sjef for fødeavdelingen på St. Raymondʼs.»

«Midlertidig sjef», korrigerte han henne. «Det er bare for seks uker.»

«Seks uker?» Sandra lo. «Da høres det ut som vi kommer til å møtes igjen.»

«Mrs. Patterson venter femlinger», forklarte Bria.

«Ja, når som helst. Jeg har nettopp fått verdens mest behagelige massasje. Ingen snakker om at livets mirakel gir deg skikkelig vondt i ryggen.»

«Jeg håper du føler deg bedre nå», sa Bria.

«Mye bedre», svarte Sandra. «Jeg vet ikke hva jeg skulle gjort uten  dette stedet.»

«Bør en kvinne som venter femlinger virkelig få behandling på en jordmorklinikk? Sykehuset må da definitivt være det beste stedet for henne», sa Eliot betenkt da Sandra hadde gått.

«Mrs. Patterson er det perfekte eksempel på den typen pasient vi deler. Du har helt rett i at hun bør føde på sykehuset, men inntil videre er det helt greit å benytte seg av en mer holistisk tilnærming. Ville ikke du følt deg bedre med litt massasje og aromaterapi hvis du skulle føde fem barn?»

«Hvis jeg skulle føde fem barn, tror jeg ikke all verdens aromaterapi  ville hjulpet.»

Hun så på ham, og i et kort sekund trodde hun at de ville kunne le sammen, eller i det minste dele et smil, men øyeblikket var over før det hadde startet.

«Vi prøver å tilby alt de gravide pasientene våre kan tenkes å ønske seg, fra akupunktur til yoga», fortsatte Bria mens hun forsøkte å ta seg sammen. «Der nede ligger noen av behandlingsrommene våre. Vi har terapeuter som  hjelper til med fødselsdepresjoner. Og så har vi naturligvis et basseng til vannfødsler.»

Hun så at øynene hans fikk et usikkert uttrykk. «Jeg vet at medisinsk forskning spriker når det gjelder vannfødsler, men flere enkeltstående studier peker på at oppdriften gjør det enklere for den fødende å endre stilling», la hun raskt til.

«Det er bare det at dere tilbyr en mengde holistiske tilnærmingsmåter. Jeg er veldig imponert, men …»

«Men hva?»

«Hvem betaler for alt dette? Med mindre dere har et svært velstående klientell, kan jeg ikke tenke meg at noe slikt kan holde det gående veldig lenge. Jeg vet for eksempel at mange av pasientene på sykehuset ikke har råd til en slik klinikk.»

«Vi tilbyr hjelp til alle som kommer inn døren vår, uavhengig av deres økonomiske situasjon.»

«Selvfølgelig, jeg glemte hvem jeg snakker med.»

«Unnskyld?»

«Jeg er sikker på at det hjelper å ha en rik familie som kan finansiere alt dette.»

Bria ble kraftig irritert. Det var naturlig at han antok noe slikt, men det såret. Hun og Hazel hadde brukt utallige timer på pengeinnsamlinger, søknader om tilskudd og på å nå ut til lokalsamfunnet.

«Klinikken drives ved hjelp av tilskudd og private donasjoner. Pengene til faren min har ingenting med dette å gjøre. Jeg har ikke snakket med ham på årevis.»

«Er det sant?» Det overraskede blikket var både tilfredsstillende og irriterende. Han hadde ikke trengt å se så sjokkert ut.

«Ja, det er det. Jeg har kanskje fått en del ting servert på sølvfat her i livet, men ikke dette.» Hun angret straks på ordvalget. Han hadde brukt nesten nøyaktig de samme ordenen under den siste krangelen deres. Da hadde han også sagt at hun ikke kunne forstå ham fordi hun aldri hadde måttet jobbe for noe.

Han holdt hendene avvergende opp foran seg. «Beklager. Jeg er sikker på at det har krevd mye å få det til.»

«Klinikken er veldig viktig for meg», begynte hun, og håpet hun kunne komme på noe å si som forklarte den sterke reaksjonen hennes uten å nevne fortiden. «Jeg mente … du trenger ikke …» Hun nølte litt, men til slutt ble det for mye. «For Guds skyld, Eliot, skal vi virkelig late som om dette er en helt normal situasjon? Skal vi late som om vi ikke har noe annet å snakke om?»

«Og hva er det?»

Hun kjempet mot trangen til å slå ham i hodet med ordrebrettet. «Hva med det faktum at vi er her, og jobber sammen, når vi trodde at vi aldri kom til å se hverandre igjen?»

Hun skimtet et glimt av smerte i blikket hans, og for første gang den dagen så hun en sprekk i den profesjonelle fasaden hans. «Du har helt rett», sa han. «Ingen av oss trodde at vi kom til å ses igjen. Men nå som vi har det, skjønner jeg ikke at det skal ha noe å si. Vi har kanskje en fortid, men jeg tror det er best at vi lar den ligge.»

«Så planen din er å bare ignorere det? Å oppføre seg som om forlovelsen aldri skjedde?»

«Planen min er å være profesjonell», svarte han. «Jeg lar ikke feilene mine overskygge livet mitt. Jeg kom hit for å hjelpe en venn i seks uker, og det er det jeg har planer om å gjøre. Det er ingen grunn til at vi to ikke skal kunne jobbe sammen; så nei, jeg trenger ikke late som om dette er en normal situasjon. Den er like normal som når andre leger og jordmødre samarbeider.»

Den bryske, forretningsmessige tonen hans gjorde vondt. Men hun var enig i det han sa. For en gangs skyld kunne kanskje Eliots tendens til gjemme følelsene sine bak en mur, komme til nytte. De var nødt til å fokusere på pasientene, ikke på de personlige problemene sine.

Men seks uker med Eliot i nærheten? Seks uker hvor hun skulle late som om det var helt normalt å jobbe med noen hun delte en så intim fortid med? Pluss at han var like tiltrekkende som før.

«Perfekt», sa hun og prøvde å høres ut som om hun mente det. «Det er det jeg ønsker også. At vi kan jobbe godt sammen.» Den delen var sann. Hun ville at han skulle respektere henne som profesjonell yrkesutøver.

Det var bare det at å være så nær ham minnet henne på øyeblikk da hun hadde ønsket andre ting også. Som smilet hans myntet kun på henne. Armene hans rundt henne. Varmen fra kroppen hans inntil hennes.

Etter å ha sett ham to ganger på noen få dager, slet hun mer og mer med å holde slike tanker på avstand.

Det kom til å bli seks lange uker.

